《题盐仓壁》
宋代·葛立方

破贼须缗钱，箕敛困郡县。
孰若严矩矱，溟海恣煎炼。
僚寀课惰勤，息入计亏羡。
连艘走群商，金帛委神甸。
小人堪底用，吏鞅縻卑贱。
怪来符似火，法制适中变。
省览几牛腰，十日了未遍。
凫行摘纸尾，挥扫同掣电。
盈车笔摧颖，溢匣印销篆。
壮士缚朱墨，食废枕弗奠。
忍饥危肠吼，失睡两眼眩。
我本丘壑姿，素乏封侯面。
胡为浪自苦，刚作五斗恋。
会当还此笏，归云送苍弁。

作者简介：葛立方(？～1164), 南宋诗论家、词人。字常之，自号懒真子。丹阳(今属江苏）人，后定居湖州吴兴（今浙江湖州）。